KAPETULU 18
Njinapande Kulikundika Kuli Njambi na Kunjimbwitika Ndi?
1. Vika munapande kulinga munina ya kulilongetha eli livulu?
MUNALILONGETHA viñanda vyavingi vya vuthunga vya mu Mbimbiliya omu mu livulu. Munalilongetha ngweni Njambi wakulahetha vanu kukayoya myaka yoshe, munathzivuka chifwa cha vathsi na likulahetho lya kukathangula vathsi. (Muka-kwambulula 9:5; Luka 23:43; Yowano 5:28, 29; Kujombolola 21:3, 4) Hamo munashangumuka kuya ku viwano vya Vakaleho va Yehova, cho mwalimwena ngweni vali na kulemetha Njambi mu vuthunga. (Yowano 13:35) Hamo munashangumuka kulikuta vuthamba na Yehova na kumona ngweni munapande kumupangela. Ngechi lihuleni ngweni, ‘Vika vinjinapande kulinga mangana njipangele Njambi?’
2. Uje munalume wa ku Ithopya vika vyashakelele kumumbwitika?
2 Omwo mukemo mwalingile munalume umo wa ku Ithopya mu matangwa a Yesu. Litangwa limo munima ya kuthanguka kwa Yesu, ndongethi yendi Filipu wambulwile muthzimbu kuli ou munalume. Filipu wamulekele ngwendi Yesu ikeye Mesiya. Vyalilongethele ou munalume wa ku Ithopya vyamukwatele ku mbunge, mukemwo wendekele ngwendi: “Kenga, mema awa. Vika lalo vyatha kunjivindika kunjimbwitika?”—Vilinga 8:26-36.
3. (a) Yesu washikile vika vaka-kumukavangeya? (b) Munu vanapande kumumbwitika vati?
3 Mbimbiliya imwetha ngwavo nga mushaka kupangela Yehova, cho vanapande tahi kumimbwitika. Yesu walekele vaka-kumukavangeya ngwendi: ‘Pwitheni vanu va ku miyati yoshe kupwa vandongethi, cho vambwitikeni.’ (Mateo 28:19) Yesu watwana mwanja muvamumbwitikile. Vamumbwitikile woshe mu mema, kethi kumushamwina lika mema ku mutwe embwe. (Mateo 3:16) Na matangwa ano lalo, nga vambwitika muka-Kilisitu, cho vanapande kumumbwitika, nambe kumuthzimika mu mema.
4. Nga vamimbwitika, vika mumwetha ku vakweni?
4 Nga vamimbwitika, mumwetha vakweni ngweni mushaka vene kupwa kavuthamba ka Njambi na kumupangela. (Myatho 40:7, 8) Ngechi, munatha kulihula ngweni: ‘Vika vinjinapande kulinga mangana vanjimbwitike?’
MANA NA LIKULAHELO
5. (a) Vika vimunapande kulinga tahi thimbu kanda vamimbwitike? (b) Mwafwa vika viwano vya vaka-Kilisitu vyapwa vya theho?
5 Munapande tahi kuthzivuka Yehova na Yesu thimbu kanda vamimbwitike. Mwashangumuka laja kuvathzivuka omwo muli na kulilongetha Mbimbiliya. (Tandeni Yowano 17:3.) Oloni kumwapandele kulilongetha lika Mbimbiliya embwe. Mbimbiliya ngwayo munapande ‘kushula na mana a chithzango’ cha Yehova. (Kolose 1:9) Viwano vya Vakaleho va Yehova vimikwatha mulikute vuthamba na Yehova. Ngechi, munapande kukala ku viwano thimbu yoshe.—VaHevelu 10:24, 25.
6. Vilongetha muka vya mu Mbimbiliya vimunapande kuthzivuka thimbu kanda vamimbwitike?
6 Yehova kashaka ngwendi kuvanga muthzivuke vyoshe vili mu Mbimbiliya athinoni vamimbwitike embwe. Kathinganyekele ngwendi uje kaIthopya kuvanga athzivuke Mbimbiliya yoshe athina vamumbwitike embwe. (Vilinga 8:30, 31) Yetu vanu tutwalelela kulilongetha vya Njambi myaka yoshe. (Muka-kwambulula 3:11) Oloni thimbu kanda vamimbwitike, munapande kulilongetha na kutava vilongetha vya maputukilo vya mu Mbimbiliya.—VaHevelu 5:12.
7. Kulilongetha Mbimbiliya kumikwatha vati?
7 Mbimbiliya ngwayo: “Na umo wai atha kuvwaeleletha Njambi ha kujeneka kukulahela.” (VaHevelu 11:6) Ngechi munapande tahi kukala na likulahelo athinoni vamimbwitike. Mbimbiliya yatuleka ngwayo vanu vamo va mu nganda ya Kolinte ya kuthañulu vathzivile vyuma vivavalongethele kuli vandongethi va Yesu, ngechi “vakulahelele, cho vavambwitikile.” (Vilinga 18:8) Neni kulilongetha Mbimbiliya kunamikwatha mukulahele vikulahetho vya Njambi na ndthzili ya ñombelo ya Yesu ya kutupatula ku vuvi na ku kuthsa.—Yoshwa 23:14; Vilinga 4:12; 2 Timateo 3:16, 17.
LONGETHENI VAKWENI VUTHUNGA VWA MU MBIMBILIYA
8. Vika vimishongangeya muleke vakweni vimuli na kulilongetha?
8 Likulahelo lyeni likanyama omwo mulilongetha manene Mbimbiliya na kumona muili na kumikwathela mu kuyoya kweni. Echi chimishongangeya kuleka vakweni vimuli na kulilongetha. (Njelemiya 20:9; 2 Kolinte 4:13) Oloni veya vamunapande kuleka vimuli na kulilongetha?
9, 10. (a) Veya vamwatha kushangumuka kuleka vimuli na kulilongetha? (b) Vika vimunapande kulinga nga mushaka kwambulwila hamo na chikungulukilo?
9 Munatha kuleka vavushoko vweni na vavuthamba veni na vandambo na vakweni vaka-vipangi vyuma vimuli na kulilongetha. Kunapu kwakuvwa kulinga ngocho, oloni endekeni navo mu chithzemo. Mu kwita kwa thimbu, neni mukashangumuka kwambulwila hamo na chikungulukilo. Ha thimbu oyo imulithziva ngweni muneteho, munapande kuleka Mukaleho uje ali na kumilongetha ngweni mushaka kwambulwila hamo na chikungulukilo. Nga munu akamilongetha amona ngwendi mwatha, cho lalo muli na kukavangeya mashiko a mu Mbimbiliya mu kuyoya kweni, cho mu vuvali vweni mukaliwana na vakulunu vavali va chikungulukilo.
10 Vika vimukathimutwiya mumukaliwana na vakulunu? Vakulunu vakathimutwiya neni mangana vamone nga mwathzivithitha vilongetha vya maputukilo vya mu Mbimbiliya na kumona indi muli na kuvikavangeya mu kuyoya kweni. Vakashaka lalo kuthzivuka indi chili vene mushaka kupwa Mukaleho wa Yehova. Thzivukeni ngweni vakulunu vakevo vali na kunyunga vanu voshe mu chikungulukilo, hamo lika neni, ngechi kumwapandele kuthziva lyova kuthimutwiya navo. (Vilinga 20:28; 1 Petulu 5:2, 3) Munima ya kuthimutwiya navo, vakamileka indi munapande kushangumuka kuila hamo na chikungulukilo mu kwambulula.
11. Mwafwa vika munapande kumbilila vilinga vimo thimbu kanda mushangumuke kwambulwila hamo na chikungulukilo?
11 Vakulunu vanatha kumileka ngwavo kuchili vilinga vimo vimunapande kumbila athina mushangumuka kwambulwila hamo na chikungulukilo. Mwafwa vika munapande kumbilila ovyo vilinga? Omwo tuleka vakwetu vya Njambi, tuli na kwimanena Yehova, ngechi yoyethi yetu inapande kunena kathingimiko kuli ikeye.—1 Kolinte 6:9, 10; Ngalatiya 5:19-21.
TENGULUKENI NA KWILUKA KULI NJAMBI
12. Mwafwa vika vanu voshe vanapande kutenguluka?
12 Kuli vyuma vikwavo vimunapande kulinga thimbu kanda vamimbwitike. Kapositolo Petulu wendekele ngwendi: “Tengulukeni, athinoni ilukeni kuli Njambi, ngechi amithambethe ku vivi vyeni.” (Vilinga 3:19) Kutenguluka kulumbununa vika? Kunapu kulithziva ngwetu twavulumuna mulonga ha vuvi vutunalingi. Chakumwenako, nga mwapwile mu vaka-kulinga vupangala, cho munapande kutenguluka. Nameme vene mwakala na futithi yaivwa, anga munapande kutenguluka mwafwa tuvavoshe tukaviyitha cho tunapande kulomba Njambi atuthambethe.—Loma 3:23; 5:1.
13. ‘Kwiluka kuli Njambi’ kulumbununa vika?
13 Kulithziva lika ngweni muli na mulonga ha vuvi vumunalingi kunapumo ndi? Embwe. Petulu wendekele lalo ngwendi “ilukeni kuli Njambi.” Oku kulumbununa ngwe munapande kwechela vilinga vyavivi na kushangumuka kulinga vyavivwa. Achithinganyekeni ngweni muli na kuya ku mutambela uje kumuthzivuka. Omwo mweta ha mwela umo, munanguka ngweni muli na kuya mu ngila yeka. Mulinga vati? Twakulahela ngwetu mwimana, cho mutenguluka na kuya mu ngila inapande. Mu chifwa chimo lika, omwo mulilongetha Mbimbiliya munanguka vifwa vimo na vilinga vije vimunapande kwechela. Ngechi “ilukeni kuli Njambi,” nambe ngwetu echeleni vilinga vyavivi na kushangumuka kulinga vyavivwa.
LIKUNDIKENI YENI VAVENYA
14. Mwatha kulikundika vati kuli Njambi?
14 Kulikundika kuli Yehova chikecho chuma chikwavo lalo chimunapande kulinga thimbu kanda vamimbwitike. Kulikundika kuli Yehova, kunapu kumukulahetha mu lilombelo ngweni mushaka kupangela lika ikeye na kutwameka chithzango chendi kulutwe mu kuyoya kweni.—Kwituluka mu Mashiko 6:15.
15, 16. Vika vishongangeya munu alikundike kuli Njambi?
15 Munu uje akulahetha kupangela lika Yehova, nalifu na munu uje akulahetha mukwavo ngwendi akala nendi mu kuyoya kwendi kwoshe. Achithinganyekeni hali munalume uje atonda munakathzi wa kwambata. Omwo munalume ananguka vuvwa vwa munakathzi yanangula, kumulingitha amuthzeme manene na kushaka ngwendi amwambate. Nameme vulo kuvwapwile vwavwathi, oloni munalume ambata uje munakathzi mwafwa namuthzeme.
16 Neni omwo muthzivuka Yehova, mumuthzema na kushaka kumupangela. Oku kumilingitha mumukulahethe mu lilombelo ngweni mushaka kumupangela. Mbimbiliya ngwayo woshe uje ashaka kukava Yesu napande “kulivyana ikeye vavenya.” (Mako 8:34) Mwatha kulivyana vati? Mwatha kulivyana nga mumona kwononoka kuli Yehova kupwa kwa theho manene kutuvakana vyuma vyoshe. Vyuma vyashaka Yehova vikevyo vipwa vya theho manene kutuvakana vimushaka yeni.—Tandeni 1 Petulu 4:2.
KETHI MUTEWE NGWENI MWONWA
17. Mwafwa vika vanu vamo kuvethi kushaka kulikundika kuli Yehova?
17 Vanu vamo kuvethi kushaka kulikundika kuli Yehova, mwafwa vakatewe ngwavo hamo vonwa kumupangela. Vakatewe kuthzivitha Yehova kuvihya, cho veka vathinganyeka ngwavo nga kuvalikundika kuli ikeye, cho Yehova katha kuvana mulonga ha vyuma vivalinga.
18. Vika vimikwatha muhyane lyova lya kuthzivitha Yehova kuvihya?
18 Nga muthzema Yehova, cho muhyana lyova lya kumuthzivitha kuvihya. Mulinga mumwathela mwoshe mangana mushulithilile vimunamukulahetha mwafwa mwamuthzema. (Muka-kwambulula 5:4; Kolose 1:10) Kumuthinganyeka ngweni kulinga chithzango cha Yehova kwapwa kwakukalu. Kapositolo Yowano wathonekele ngwendi: “Omwo chithzemo chetu kuli Njambi chilumbunuka ngechi twononoke mashiko endi. Cho mashiko endi kethi amakalu kuli yetu embwe.”—1 Yowano 5:3.
19. Vika kumwapandele kutewa kulikundika kuli Yehova?
19 Kethi muthinganyeke ngweni kuvanga mupwe va kulumbunuka athinoni mulikundika kuli Yehova. Yehova kethi kushaka ngwendi tulinge vyuma vije kutwatha. (Myatho 103:14) Amikwatha mangana mulinge vyavivwa. (Isaya 41:10) Kulaheleni Yehova na mbunge yeni yoshe, cho ‘akamimwetha vingila vya vuthunga.’—Vithimo 3:5, 6.
KULITAVELA KU MBUNGA KUJE KUTWALA KU KWOVOKA
20. Munima ya kulikundika kuli Yehova, chuma muka chikwavo chimunapande kulinga?
20 Mwathinganyeka ngweni muneteho ha kulikundika kuli Yehova ndi? Munima ya kulikundika kuli Yehova, mumwetha ngweni mwalivwahethela kulinga chuma chikwavo. Vanapande kumimbwitika.
21, 22. Mwatha “kulitavela” vati ku mbunga ngweni muli na likulahelo?
21 Lekeni muka-kuwanetha chivunga cha vakulunu ngweni mwalikundika kuli Yehova, cho mushaka vamimbwitike. Cho aleka vakulunu vamo mangana vetuluke neni mu vilongetha vya mu Mbimbiliya vya maputukilo. Nga vamona ngwavo muneteho, cho vamileka ngwavo vakamimbwitika ha chiwano cha chitingitingi nambe cha mutamba. Oku ku chiwano kukakala ñanda ije ikathzitula vulumbunwithi vwa chimbwitiko. Uje akana eyi ñanda akehula vaje vaya ku chimbwitiko vihula vivali vyavyathi. Omwo mukumbulula evi vihula, ‘munalitavela’ ku mbunga ngweni muli na likulahelo.—Loma 10:10.
22 Munima ya kukumbulula evi vihula, cho vamimbwitika. Vakamithzimika mu mema mbwitititi. Kumimbwitika kukekwo kumwetha vanu voshe ngwavo munalikundika kuli Yehova, cho munapu Mukaleho wa Yehova.
VICHIMANENA CHIMBWITIKO CHENI
23. Kumbwitika “mu lithzina lya Tate, na Mwana, na mundthzindthzime [sipilitu] wa kujela,” kulumbununa vika?
23 Yesu wendekele ngwendi vandongethi vendi vakavambwitika “mu lithzina lya Tate, na Mwana, na mundthzindthzime [sipilitu] wa kujela.” (Tandeni Mateo 28:19.) Oku kulumbununa vika? Kulumbununa ngwavo mwathzivuka ndthzili ya Yehova na vyuma vyali na kulinga Yesu mu kushulithilila viyongola vya Njambi na kuthzivuka omwo Njambi mwali na kupangethela sipilitu yendi ya kujela mu kushulithilila viyongola vyendi.—Myatho 83:18; Mateo 28:18; Ngalatiya 5:22, 23; 2 Petulu 1:21.
24, 25. (a) Chimbwitiko chimanena vika (b) Vika vitulilongetha mu kapetulu ka mamanethelelo?
24 Chimbwitiko chimanena chuma chimo chakama manene. Kumimbwitika mu mema, kulumbununa ngwavo munathsi nambe munathethze yoyethi yeni ya laja. Cho kutufuka mu mema, kulumbununa ngwavo mwashangumuka yoyethi yaiha ya kulinga chithzango cha Njambi. Mumwetha ngweni mupangela Yehova kushangumuka ha litangwa eli. Thzivukeni ngweni kumwalikundikile ku munu nambe ku munga nambe ku chipangi chimo embwe. Oloni munalikundika kuli Yehova.
25 Kulikundika kweni kumikwatha mulikute vuthamba vwa kukola na Njambi. (Myatho 25:14) Oloni echi kuchilumbununa ngwavo kumbwitika munu kukekwo kukamwovola embwe. Kapositolo Paulu wathonekele ngwendi: “Kakateyeni mu vipangi na lyova na kujaja ngechi mumanethe kwovoka kweni.” (Filipu 2:12) Chimbwitiko chapwa lika maputukilo. Oloni mwatha kushwenya vati kuyehi na Yehova? Kapetulu ka mamanethelelo muno mu livulu kakakumbulula echi chihula.
cjk_Latn tum_Latn umb_Latn cjk_Latn tso_Latn cjk_Latn umb_Latn cjk_Latn tso_Latn tso_Latn quy_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn tso_Latn tum_Latn bem_Latn cjk_Latn cjk_Latn cjk_Latn cjk_Latn bem_Latn umb_Latn cjk_Latn cjk_Latn cjk_Latn tur_Latn umb_Latn cjk_Latn umb_Latn cjk_Latn cjk_Latn luo_Latn umb_Latn cjk_Latn bem_Latn cjk_Latn umb_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn nya_Latn tum_Latn bem_Latn umb_Latn cjk_Latn cjk_Latn